# **SAOPŠTENJE ZA JAVNOST** 25. maj 2023. godine

# Projekat EXIT istražuje koncept “zaboravljenih mesta” u oblasti teritorijalnih nejednakosti

Značaj „zaboravljenih mesta“ sve je istaknutiji u akademskim raspravama koje se vode na engleskom jeziku o teritorijalnim nejednakostima i diskursu politika EU. Ovaj koncept privukao je posebnu pažnju nakon glasanja za Bregzit i izbora Donalda Trampa 2016. godine. Danas konzorcijum EXIT sa zadovoljstvom predstavlja prve rezultate prve faze istraživanja usmerenog na **„Problematizovanje zaboravljenih“**.

EXIT je evropska istraživačka inicijativa usmerena na ispitivanje pojavnih vidova, osnovnih uzroka i implikacija socioekonomskih nejednakosti unutar i između područja koja se često nazivaju „zaboravljenim“. Projekat – koji uključuje sedam univerziteta i četiri organizacije civilnog društva iz osam zemalja – ponudiće načine za rešavanje ovakvih teritorijalnih nejednakosti putem rigoroznog akciono-istraživačkog programa interdisciplinarnog istraživanja sa zajednicama na terenu na više lokaliteta.

Početna analiza bavi se primenom koncepta „zaboravljenih“ u istraživanjima, politikama i političkom diskursu da bi se definisala određena područja koja se suočavaju sa teritorijalnim nejednakostima. Kroz kritički pregled postojeće literature, nude nam se važne informacije i predstavlja sveobuhvatna analiza osam nacionalnih konteksta i odgovarajućih rasprava u vezi sa teritorijama koje su obeležene kao marginalne ili periferne u sklopu Evrope. Nalazi doprinose kritičkom preispitivanju koncepta i otvaraju put za dalja istraživanja u sklopu projekta EXIT.

Istraživanje ističe glavne zaključke izvedene iz različitih nacionalnih konteksta. Iako postoji širok niz koncepata koji se koriste za opisivanje marginalizovanih područja u kontekstu teritorijalnih nejednakosti, važno je uočiti da se izraz „zaboravljeni“ (*left behind*) ne prevodi niti koristi van Ujedinjenog Kraljevstva. Umesto toga, on služi kao oznaka za različite vidove teritorijalnih nejednakosti identifikovanih u drugim nacionalnim kontekstima. Ovo istraživanje koristi ovaj termin da bi označilo različite procese periferizacije i konstruisanja mesta kao marginalnih u kontekstu teritorijalne nejednakosti. Iako se terminologija i konceptualizacije razlikuju među zemljama, mogu da se utvrde slični kriterijumi kojima se „zaboravljenost“ pripisuje konkretnim mestima u svakom od nacionalnih konteksta.

EXIT istraživanje dalje otkriva da diskursi u različitim zemljama generalno prate slične obrasce, premda uz prostorne varijacije. Razlika se može pripisati činiocima kao što su različiti stepeni prostornih nejednakosti, veličina zemalja, topografija i struktura vlasti. Nacionalne politike koje se bave teritorijalnim nejednakostima pokazuju veze sa diskursima politika i shemama za finansiranje EU, pri čemu pojedine zemlje prihvataju neoliberalnu paradigmu rasta, dok druge usvajaju pristup zasnovan na mestu, usmeren na smanjivanje regionalnih dispariteta i jačanje slabijih regiona.

Jedan od ključnih nalaza je postojanje „nacionalnih dispozitiva“ u svakoj od zemalja, koji obuhvata narative, institucionalno okruženje, i izraze koji važe za određene regione, područja ili lokacije. Ovi dispozitivi oblikuju konotacije, pokazatelje i predložena rešenja vezana za bavljenje ovim mestima, i često uključuju jake imaginarne elemente i stigmatizaciju, što može da prikrije stvarne izazove sa kojima se suočavaju ovi regioni.

Na primer, **Grčka** prikazuje strukturno deprivirana područja u smislu udaljenosti, izolacije i ekonomskih činilaca. **Srbija** naglašava i nedovoljno razvijena i „devastirana“ područja. **Austrija** karakteriše udaljena područja na osnovu brdsko-planinske topografije ili blizine državnih granica, koje su istorijski bile deo gvozdene zavese. **Španija** se poziva na slike „ispražnjene“ Španije sa raseljenim i nenaseljenim zemljištem, dok se **Italija** fokusira na „unutrašnja područja“ koja se nalaze u centru zemlje, a ne na granicama. **Danska** koristi pogrdni dispozitiv sa nazivom „trula banana“, koji opisuje određena ruralna područja koja podsećaju na oblik banane duž obrisa zemlje. Ideja teritorijalne nejednakosti je u **Belgiji** slabije razvijena, ali se usmerava na linije sukoba između regiona, često stereotipizirajući siromašnu Valoniju. U **UK**, dispozitiv „zaboravljenih mesta“ prvenstveno pokriva bivša industrijska područja sa belim stanovništvom iz radničke klase koje ima iskustva sa nezaposlenošću.

Za više informacija o projektu EXIT kontaktirajte nas na adresi: [www.csp.org.rs](http://www.csp.org.rs), e-mail: [office@csp.org.rs](mailto:office@csp.org.rs) ili telefonom: +381 11 3242938.

**LEARN MORE:** [www.exit-project.eu](http://www.exit-project.eu)